სამხრეთი პროვინცია (შრი-ლანკა)
სამხრეთი პროვინცია (სინჰალ. දකුණු පළාත Dakunu Palata, ტამილ. தென் மாகாணம் Thaen Maakaanam) — შრი-ლანკის ცხრა პროვინციიდან ერთ-ერთი. პროვინცია არსებობს XIX საუკუნიდან, თუმცა ოფიციალური სტატუსი მხოლოდ 1987 წელს, შრი-ლანკის კონსტიტუციის მეცამეტე შესწორების შედეგად პროვინციების საბჭოების დამტკიცების შემდეგ მიიღო. პროვინცია მეშვიდე ადგილზეა ფართობის მხრივ, ხოლო დაახლოებით 2,5 მილიონიანი მოსახლეობის მიხედვით მესამე ადგილს იკავებს. პროვინციას ესაზღვრება საბარაგამუვის, უვის, დასავლეთი და აღმოსავლეთი პროვინციები, ხოლო სამხრეთით – ინდოეთის ოკეანე. სამხრეთი პროვინცია მოიცავს გალეს, ჰამბანტოტისა და მატარის ოლქებს. ადმინისტრაციული ცენტრია ქალაქი გალე.